กำลังซื้อเริ่มฟื้น รูดปรื๊ดพุ่ง15% รับใช้จ่ายสิ้นปี
ยอดสินเชื่อบัตรเครดิต-ให้กู้ส่วนบุคคลเดือน ธ.ค.เพิ่ม 15% ธปท.ชี้ใช้จ่ายในประเทศเริ่มฟื้น
11 ก.พ. 2558

ยอดสินเชื่อบัตรเครดิต-ให้กู้ส่วนบุคคลเดือน ธ.ค.เพิ่ม 15% ธปท.ชี้ใช้จ่ายในประเทศเริ่มฟื้น 
ธนาคารแห่งประเทศไทย (ธปท.) รายงานการให้บริการสินเชื่อบัตรเครดิต ณ สิ้นเดือน ธ.ค. 2557 พบว่าทั้งระบบมีปริมาณการใช้จ่ายผ่านบัตรรวม 1.75 แสนล้านบาท เพิ่มขึ้นจากระยะเดียวกันปีก่อน 2.31 หมื่นล้านบาท หรือ 15.23% สะท้อนว่ากำลังซื้อของประชาชนในประเทศค่อยๆ ปรับตัวดีขึ้น หลังสถานการณ์การชุมนุมทางการเมืองคลี่คลาย เพราะมีการใช้จ่ายผ่านบัตรเพิ่มขึ้นทุกช่องทาง
ทั้งนี้ รายละเอียดการใช้จ่ายผ่านบัตร พบว่าเป็นการใช้จ่ายในประเทศจำนวน 1.49 แสนล้านบาท เพิ่มขึ้น 2.13 หมื่นล้านบาท หรือ 16.62% จากระยะเดียวกันปีก่อน เป็นการใช้จ่ายในต่างประเทศจำนวน 9,027 ล้านบาท เพิ่มขึ้น 1,657 ล้านบาท หรือ 22.49% เทียบกับระยะเดียวกันปีก่อน และเป็นการกดเงินสดล่วงหน้าผ่านบัตรจำนวน 1.63 หมื่นล้านบาท เพิ่มขึ้นเล็กน้อย 155 ล้านบาท หรือ 0.96% เทียบกับระยะเดียวกันปีก่อน
สำหรับจำนวนบัตรเครดิตทั้งระบบมีทั้งสิ้น 20.3 ล้านใบ เพิ่มขึ้น 1.75 ล้านใบ หรือ 9.46% เมื่อเทียบกับระยะเดียวกันปีก่อน โดยบัตรทั้งหมดมียอดสินเชื่อคงค้าง 3.18 แสนล้านบาท เพิ่มขึ้น 2.77 หมื่นล้านบาท หรือ 9.54% เทียบกับระยะเดียวกันปีก่อน
โดยสินเชื่อที่ปล่อยผ่านบัตรเหล่านี้ พบว่ามีหนี้ที่ค้างชำระเกิน 3 เดือน หรือเอ็นพีแอล รวมทั้งสิ้น 8.315 ล้านบาท เพิ่มขึ้น 1,678 ล้านบาท หรือ 25.29% เมื่อเทียบกับระยะเดียวกันปีก่อน อย่างไรก็ดี ธปท.ยอมรับว่า แม้เอ็นพีแอลในระบบจะเพิ่มขึ้นบ้าง แต่ไม่ได้เพิ่มอัตราที่น่ากังวลและไม่เป็นอันตรายต่อระบบธนาคารพาณิชย์ เนื่องจากธนาคารส่วนใหญ่มีการกันสำรองหนี้สูงกว่าเกณฑ์เฉลี่ยอยู่ที่ 163% ของยอดสินเชื่อคงค้าง
นอกจากนี้ ธปท.ยังรายงานยอดการให้บริการสินเชื่อส่วนบุคคลภายใต้กำกับทั้งของธนาคารพาณิชย์และผู้ประกอบธุรกิจที่ไม่ใช่สถาบันการเงิน (นันแบงก์) ณ สิ้นเดือน ธ.ค. 2557 ว่าทั้งระบบมีจำนวนบัญชีผู้ใช้สินเชื่อทั้งสิ้น 11.84 ล้านบัญชี ในจำนวนนี้มียอดสินเชื่อคงค้างรวม 3.13 แสนล้านบาท หากเทียบกับระยะเดียวกันปีก่อนจะพบว่าจำนวนบัญชีเพิ่มขึ้น 3.7 แสนบัญชี หรือ 3.23% และสินเชื่อเพิ่มขึ้น 1.37 หมื่นล้านบาท หรือ 4.58%
ธปท. กล่าวว่า ปริมาณดังกล่าวสะท้อนการกู้ยืมของประชาชนเพิ่มขึ้นไม่มากนัก เนื่องจากหนี้ครัวเรือนยังอยู่ในระดับสูง ขณะที่เอ็นพีแอลเพิ่มขึ้นค่อนข้างมาก 3,318 ล้านบาท หรือ 30.38% เมื่อเทียบกับระยะเดียวกันปีก่อน โดยเอ็นพีแอลเพิ่มขึ้นจากเดือน ธ.ค. 2556 ที่มีอยู่ 1.09 หมื่นล้านบาท เป็น 1.42 หมื่นล้านบาท ณ เดือนธ.ค. 2557
ก่อนหน้านี้ ม.ร.ว.ปรีดิยาธร เทวกุล รองนายกรัฐมนตรี กล่าวว่า การใช้จ่ายภาคครัวเรือนในไทยมีการปรับตัวดีขึ้น เห็นได้จากยอดการจัดเก็บภาษีมูลค่าเพิ่ม (แวต) เดือน ม.ค. ที่สูงถึง 4.01 หมื่นล้านบาท สูงกว่าที่คาดไว้มาก และยังจัดเก็บได้สูงกว่าเดือนเดียวกันปีก่อนที่ได้ 3.6 หมื่ีนล้านบาท
ทั้งนี้ การจัดเก็บภาษีแวตจากการใช้จ่ายในประเทศ ขยายตัวอย่างต่อเนื่องตั้งแต่เดือน ก.ย. 2557 ที่จัดเก็บได้ 3.28 หมื่นล้านบาท เดือน ต.ค. 2557 จัดเก็บได้ 2.39 หมื่นล้านบาท เดือน พ.ย.และ ธ.ค. 2557 จัดเก็บได้เดือนละ 3.4 หมื่นล้านบาท และเดือนต่อๆ ไป คาดว่าจะเก็บแวตได้เดือนละ 3.8-3.9 หมื่นล้านบาท